**Szolnok Megyei Jogú Város Önkormányzata Polgármesterének**

**14/2020. (XI.11.) önkormányzati rendelete**

**kötelező maszkviseléssel érintett közterületek és nyilvános helyek kijelöléséről**

Szolnok Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében meghatározott jogkörében

a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet 27.§ a) pontjában meghatározott felhatalmazása alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. és 5. pontjában meghatározott feladatkörében eljárva a következőket rendeli el:

**1.§**

Szolnok Megyei Jogú Város belterületén levő valamennyi közterületen vagy nyilvános helyen köteles orvosi maszkot, munkavédelmi maszkot, illetve textil vagy más anyagból készült maszkot olyan módon viselni, hogy az az orrot és a szájat folyamatosan elfedje, az, aki

1. termék megvásárlása,
2. szolgáltatás - ideértve a személyszállítási szolgáltatást is – igénybevétele,
3. hatósági, bírósági, egyéb hivatalos ügyintézés,
4. bölcsőde, óvoda, iskola bejáratánál gyermekkíséret, vagy
5. vallási közösségek szertartásán, temetésen, vagy engedélyezett beltéri csoportosuláson való részvétel

céljából várakozik.

**2.§**

Ez a rendelet 2020. november 12-én lép hatályba és a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet alkalmazása megszűnésének napján hatályát veszti.

**Szalay Ferenc dr. Sebestyén Ildikó**

**polgármester jegyző**

**Indokolás**

**Szolnok Megyei Jogú Város Önkormányzata Polgármesterének**

**kötelező maszkviseléssel érintett közterületek és nyilvános helyek kijelöléséről**

**szóló önkormányzati rendeletéhez**

**Általános indokolás**

Magyarország Kormánya a 478/2020. (XI.3.) Korm. rendelettel az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

A Kormány a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendeletének 27.§ a) pontjában felhatalmazást adott a 10 000 főnél nagyobb lakónépességű település belterületén azon közterületek, nyilvános helyek kijelölésére, ahol kötelező orvosi maszkot, munkavédelmi maszkot, illetve textil vagy más anyagból készült maszkot olyan módon viselni, hogy az az orrot és a szájat folyamatosan elfedje. Jelen rendelettel ezen területek kijelölése történik.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**Az 1. §-hoz**

Azon közterületek kijelölése, ahol kötelező orvosi maszkot, munkavédelmi maszkot, illetve textil vagy más anyagból készült maszkot olyan módon viselni, hogy az az orrot és a szájat folyamatosan elfedje.

**A 2. §-hoz**

Hatályba léptető és feltétel bekövetkezéséhez kötött hatályon kívül helyező rendelkezések.

**Előzetes Hatásvizsgálat**

a jogalkotásról szóló 2010. évi CXXX. törvény 17.§-a alapján

1. **Az önkormányzati rendelet hatásai**
2. **társadalmi hatásai:**

A rendeletben foglaltak betartása várhatóan elősegíti a járvány terjedésének megelőzését, fékezését, a városban élő és tartózkodó lakosság védelmét, ezáltal lassítja a megbetegedések számának gyors emelkedését.

**b.) gazdasági hatásai:**

közvetlen gazdasági hatása nincs

1. **költségvetési hatásai:**

közvetlen költségvetési hatása nincs

1. **környezeti következményei:**

nincsenek

1. **egészségi következményei:**

A rendeletben megjelölt területeken a vírusfertőzés lehetősége potenciálisan csökken.

1. **adminisztratív terheket befolyásoló hatásai:**

a rendelet előírásainak betartatása és szankcionálása a rendvédelmi szervekre többlet terhet ró.

1. **Az önkormányzati rendelet megalkotásának szükségessége, elmaradásának várható következményei**

A jogalkotás elmaradásának várható következményeként elmaradnak a fent ismertetett társadalmi, egészségügyi hatások.

1. **Az önkormányzati rendelet alkalmazásához szükséges feltételek**
2. **személyi feltételek:**

rendelkezésre áll

1. **szervezeti feltételek**

rendelkezésre áll

1. **tárgyi feltételek:**

rendelkezésre áll

1. **pénzügyi feltételek:**

rendelkezésre áll